**Interna slăbiciune**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-aș căuta acolo în țărână

unde te-a pus lopata de coșmar,

Să-ți spun cât îmi lipsești, o, dulce zână,

și că te strig, dar totul e-n zadar.

Când te-ai grăbit spre zări îndepărtate

ca cerul să îți fie adăpost,

Plecării tale spre eternitate

cu siguranță, i-ai găsit un rost.

De ce să plâng a trupului cădere

într-un pământ prea greu și prea tăcut,

Când știu că ai decis cu a ta vrere

să-ți faci din nori eternul așternut?

Te-ai ridicat având o misiune:

Să mă veghezi, de-acolo, din amvon,

Cu nevăzuta ta afecțiune

să îmi insufli darul de-a fi om.

Să mă ferești de a greșelii tagmă,

de provocări ce ură-or slobozi,

de negrul ce va curge ca o magmă

ca să nu văd lumina peste zi.

Știu că te-ai dus în depărtări celeste

pe al meu tată să îl regăsești,

să retrăiți iubirea de poveste,

Dar scumpă mamă, ce mult îmi lipsești!

Să îmi accepți interna slăbiciune

Acolo, la mormânt când voi veni

de te-oi ruga c-o caldă rugăciune

măcar în vise să te pot privi.